Betogers maak amok in PEDie polisie hou die situasie dop. Foto: SAPD Verskeie strate in ŉ spogwoonbuurt in Port Elizabeth in die Oos-Kaap is afgesper nadat betogers van ŉ informele nedersetting Donderdag vir die tweede agtereenvolgende dag die strate ingevaar het oor dienslewering. Die Oos-Kaapse polisie het Donderdag in ŉ verklaring gesê die polisie is al sedert 05:45 in die gebied om die situasie te monitor nadat betogers begin amok maak het. “Verskeie groepe betogers het van vroeg af in verskeie gebiede van Walmer bymekaargekom en verkeersvloei belemmer deur paaie met bande wat aan die brand gesteek is, te versper,” het die polisie gesê. “Volgens verslae is twee private voertuie deur betogers beskadig en hulle het ook klippe na verbygaande voertuie gegooi.” Lede van die openbareorde-polisie, die polisie se taktiesereaksie-eenheid en Walmer-polisie het reageer en ŉ 36-jarige verdagte weens openbare geweld in hegtenis geneem. Foto: SAPD ŉ Groep van nagenoeg 500 ontstoke betogers het kort daarna voor die polisiestasie in Mainweg begin saamdrom en daarop aangedring dat die man vrygelaat word. Die polisie moes skokgranate en rubberkoeëls gebruik om die skare uiteen te dryf nadat hulle begin dreig het om die polisiestasie af te brand. Teen sowat 11:15 was die situasie steeds gespanne, maar die groep uiteengedryf en deur die polisie terug begelei na die informele nedersetting. Verskeie sakeondernemings het weens die onluste hul deure gesluit. Die man wat in hegtenis geneem is, sal na verwagting Donderdag nog in die Port Elizabeth-landdroshof verskyn. “Daar word vermoed dat die gemeenskap betoog oor onopgeloste diensleweringskwessies tussen die inwoners en die Nelson Mandela-metro. Beamptes van die metro moet nog die inwoners toespreek,” lui die verklaring. Die inwoners dring onder meer aan op Hop-huise in die gebied. Die betogers is gewaarsku: Hoewel hulle die reg het om te betoog, moet hulle dit wetlik doen en mense wat nie aan die betoging deelneem nie, se regte respekteer deur nie gewelddadig op te tree en ander mense se eiendom te beskadig nie.